ಭಾರೀ ಚಳಿ, ಉಗ್ರರ ಕರಿನೆರಳಿನ ನಡುವೆಯೂ ಜಮ್ಮುಕಾಶ್ಮೀರದಲ್ಲಿ 50ರಷ್ಟು ಮತದಾನ ಶ್ರೀನಗರ: ಜಮ್ಮು ಕಾಶ್ಮೀರದಲ್ಲಿ 4ನೇ ಹಂತದ ಡಿಸ್ಟ್ರಿಕ್ಟ್ ಡೆವಲಪ್ಮೆಂಟ್ ಕೌನ್ಸಿಲ್ ಚುನಾವಣೆ ನಡೆದಿದ್ದು, ಶೇಕಡಾ 50.08 ರಷ್ಟು ಮಂದಿ ಮತಚಲಾಯಿಸಿದ್ದಾರೆ ಎಂದು ಚುನಾವಣಾ ಅಧಿಕಾರಿಗಳಾದ ಕೆ.ಕೆ. ಶರ್ಮಾ ತಿಳಿಸಿದ್ದಾರೆ. ಆರ್ಟಿಕಲ್ 370 ರದ್ದಾಗಿ ಜಮ್ಮು ಕಾಶ್ಮೀರ ಕೇಂದ್ರಾಡಳಿತ ಪ್ರದೇಶವಾಗಿ ಮಾರ್ಪಟ್ಟ ಬಳಿಕ ನಡೆಯುತ್ತಿರೋ ಮೊದಲ ಸ್ಥಳೀಯ ಸಂಸ್ಥೆ ಚುನಾವಣೆ ಇದಾಗಿದ್ದು, ಭಾರೀ ಚಳಿ, ಉಗ್ರರ ಕರಿನೆರಳು ಇತ್ಯಾದಿ ಸಮಸ್ಯೆಗಳನ್ನು ಬದಿಗೊತ್ತಿ, ಸ್ಥಳೀಯರು ದಾಖಲೆಯ ಮತದಾನ ಮಾಡಿದ್ದಾರೆ. ಇಂದು ಒಟ್ಟು ಡಿಡಿಸಿಯ 34 ಕ್ಷೇತ್ರಗಳಿಗೆ ಚುನಾವಣೆ ನಡೆದಿದ್ದು, ಕಾಶ್ಮೀರದಲ್ಲಿ 17 ಹಾಗೂ ಜಮ್ಮುವಿನಲ್ಲಿ 17 ಕ್ಷೇತ್ರಗಳನ್ನು ಒಳಗೊಂಡಿವೆ. 82 ಜನ ಮಹಿಳಾ ಅಭ್ಯರ್ಥಿಗಳು ಸೇರಿದಂತೆ ಒಟ್ಟು 249 ಅಭ್ಯರ್ಥಿಗಳು ಸ್ಪರ್ಧಾ ಕಣದಲ್ಲಿದ್ದಾರೆ. ಕ್ಷೇತ್ರದಲ್ಲಿ 7,15,000 ಮತದಾರರಿದ್ದು, ಶೇಕಡಾ 50.08ನಷ್ಟು ಮಂದಿ ತಮ್ಮ ಹಕ್ಕು ಚಲಾಯಿಸಿದ್ದಾರೆ. ನವೆಂಬರ್ 28ರಂದು ನಡೆದ ಮೊದಲ ಹಂತದ ಚುನಾವಣೆಯಲ್ಲಿ ಶೇಕಡಾ 51.76 ರಷ್ಟು ಮತದಾನವಾಗಿದ್ದು, ಡಿಸೆಂಬರ್ 1ರಂದು ನಡೆದ ಎರಡನೇ ಹಂತದ ಚುನಾವಣೆಯಲ್ಲಿ 48.62ರಷ್ಟು ಮತದಾನವಾಗಿದ್ದು, ಡಿಸೆಂಬರ್ 4ರಂದು ಮೂರನೇ ಹಂತದ ಚುನಾವಣೆಯಲ್ಲಿ ಶೇಕಡಾ 50.53ರಷ್ಟು ಮತದಾನವಾಗಿದೆ ಎಂದು ತಿಳಿದು ಬಂದಿದೆ.